จับตา! วันนี้คมนาคมเสนอแผนลงทุนขนส่ง 20 โครงการ กว่า 1.7 ล้านลบ.
จับตา! วันนี้คมนาคมเสนอแผนลงทุนขนส่ง 20 โครงการ กว่า 1.7 ล้านลบ.
1 ธ.ค. 2558

รายงานข่าวจากทำเนียบรัฐบาล ระบุว่า ในการประชุมคณะรัฐมนตรี(ครม.)วันนี้ พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคง และรมว.กลาโหม เป็นประธานการประชุมแทน เนื่องจาก พล.อ.ประยุทธ์ จันทร์โอชา นายกรัฐมนตรี ยังอยู่ระหว่างเข้าร่วมประชุมว่าด้วยการเปลี่ยนแปลงสภาพภูมิอากาศ กรุงปารีส สาธารณรัฐฝรั่งเศส
สำหรับวาระน่าสนใจวันนี้ กระทรวงคมนาคมเสนอแผนปฏิบัติการด้านคมนาคมขนส่งระยะเร่งด่วน พ.ศ. 2559 (Action Plan) ประกอบด้วยแผนการลงทุนในโครงสร้างพื้นฐานทั้งสิ้น 20 โครงการ มูลค่าการลงทุนรวม 1.7 ล้านล้านบาท
          กระทรวงเกษตรและสหกรณ์ เสนอขออนุมัติงบกลาง 1,106 ล้านบาท ช่วยเหลือเกษตรกรผู้ประสบภับพิบัติด้านการเกษตร(เดือน มี.ค. 2557-มิ.ย. 2558)
          กระทรวงการคลัง เสนอการประกาศกำหนดสินค้าเกษตรเป็นสินค้าตามพ.ร.บ.สัญญาซื้อขายล่วงหน้า พ.ศ. 2556, เสนอร่างพ.ร.บ.ระบบการชำระเงิน พ.ศ. …
          กระทรวงอุตสาหกรรมเสนอการกำหนดราคาอ้อยขั้นต้นและผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 2558/2559
          กระทรวงทรัพยากรธรรมชาติและสิ่งแวดล้อม เสนอข้อเสนอร่างบันทึกความเข้าใจความร่วมมือด้านวิชาการระหว่างกรมทรัพยากรทางทะเลและชายฝั่งกับองค์การระหว่างประเทศเพื่อการอนุรักษ์ธรรมชาติ และ คณะรักษาความสงบแห่งชาติ(คสช.) จะรายงานเกี่ยวกับคำสั่งหัวหน้า คสช.ที่ 43/2558 เรื่องโอนสำนักงานนโยบายและบริหารจัดการน้ำและอุทกภัยแห่งชาติสำนักปลัดสำนักนายกรัฐมนตรีไปเป็นของสำนักงานเลขานุการคณะกรรมการทรัพยากรน้ำแห่งชาติ กรมทรัพยากรน้ำ กระทรวงทรัพยากรธรรมชาติและสิ่งแวดล้อม
          กระทรวงสาธารณสุข เสนอร่างพ.ร.บ.ควบคุมการส่งเสริมการตลาดอาหารสำหรับทารกและเด็กและผลิตภัณฑ์ที่เกี่ยวข้อง พ.ศ. …
          กระทรวงเทคโนโลยีสารสนเทศและการสื่อสาร เสนอการสมัครขอรับเป็นเจ้าภาพจัดงาน ITU Telecom World 2016 ขอให้ประเทศไทยสมัครเข้ารับการเลือกตั้งเป็นสมาชิกปฏิบัติการไปรษณีย์ในการประชุมใหญ่สหภาพสากลไปรษณีย์ สมัยที่26 และเสนอร่างปฏิบัติการเพื่อผลักดันส่งเสริม เร่งรัด และติดตามผลการดำเนินงานIPv6 ในประเทศไทย ระยะที่2 (พ.ศ2559-2561)
          สภาความมั่นคงแห่งชาติ เสนอยุทธศาสตร์ในการป้องกันและแก้ไขปัญหาอาชญากรรมข้ามชาติ พ.ศ. 2558-2564 รวมถึงเสนอเรื่องการขยายเวลาพำนักและขยายพื้นที่การเดินทาง ณ จุดผ่อนปรนพิเศษด่านสิงขร จังหวัดประจวบคีรีขันธ์
 
 